CELEX: 22012D0204
Language: mt
Date: 2012-10-26 00:00:00
Title: Deċiżjoni tal-Kumitat Konġunt taż-ŻEE Nru 204/2012 tas- 26 ta’ Ottubru 2012 li temenda l-Protokoll 10 dwar is-simplifikazzjoni ta' spezzjonijiet u formalitajiet fir-rigward ta' trasport ta' merkanzija għall-Ftehim ŻEE

24.1.2013   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 21/57
               
            DEĊIŻJONI TAL-KUMITAT KONĠUNT TAŻ-ŻEE
      Nru 204/2012
      tas-26 ta’ Ottubru 2012
      li temenda l-Protokoll 10 dwar is-simplifikazzjoni ta' spezzjonijiet u formalitajiet fir-rigward ta' trasport ta' merkanzija għall-Ftehim ŻEE
      IL-KUMITAT KONĠUNT TAŻ-ŻEE,
      Wara li kkunsidra l-Ftehim dwar iż-Żona Ekonomika Ewropea ("il-Ftehim ŻEE"), u b'mod partikolari l-Artikolu 98 tiegħu,
      Billi:
      
                  (1)
               
               
                  Il-paragrafu 1 tal-Artikolu 9b tal-Kapitolu IIa tal-Protokoll 10 għall-Ftehim ŻEE jipprevedi li l-Partijiet Konraenti għandhom idaħħlu u japplikaw għall-oġġetti li jidħlu jew joħorġu mit-territorji doganali tagħhom il-miżuri ta' sigurtà doganali definiti fil-Kapitolu IIa, biex b'hekk jiġi żgurat livell ekwivalenti ta' sigurtà fil-fruntieri esterni tagħhom.
               
            
                  (2)
               
               
                  L-Artikolu 9h tal-Kapitolu IIa tal-Protokoll 10 għall-Ftehim ŻEE jipprevedi proċedura biex jiġu introdotti l-emendi meħtieġa sabiex jittieħed kont tal-iżvilupp tal-leġislazzjoni tal-Unjoni Ewropea dwar kwistjonijiet koperti mill-Kapitolu IIa.
               
            
                  (3)
               
               
                  Il-leġislazzjoni tal-Unjoni Ewropea dwar il-miżuri ta' sigurtà doganali ġiet emendata, b'mod partikolari bir-Regolament tal-Kummissjoni (KE) Nru 312/2009 (1), ir-Regolament tal-Kummissjoni (UE) Nru 169/2010 (2) u r-Regolament tal-Kummissjoni (UE) Nru 430/2010 (3).
               
            
                  (4)
               
               
                  Id-dispożizzjonijiet tal-Protokoll 10 għall-Ftehim ŻEE għandhom jiġu allinjati mal-emendi għal-leġislazzjoni tal-Unjoni Ewropea, sabiex jiġi garantit livell ekwivalenti ta' sigurtà.
               
            
                  (5)
               
               
                  Din id-Deċiżjoni m'għandhiex tapplika għall-Islanda u l-Liechtenstein. Madankollu, soġġetta ġħal Deċiżjoni ġdida, tista' tiġi miftuħa għal dawn il-pajjiżi.
               
            
                  (6)
               
               
                  Għalhekk il-Protokoll 10 għal-Ftehim ŻEE għandu jiġi emendat kif meħtieġ.
               
            ADOTTA DIN ID-DEĊIŻJONI:
      Artikolu 1
      L-Anness I għall-Protokoll 10 għall-Ftehim ŻEE għandu jkun emendat kif ġej:
      
                  1.
               
               
                  It-test tal-punt (e) tal-paragrafu 1 tal-Artikolu 2 għandu jinbidel b'dan li ġej:
                  
                              "(e)
                           
                           
                              oġġetti li għalihom dikjarazzjoni doganali orali jew dikjarazzjoni b'sempliċi qsim tal-fruntiera hi permessa f'konformità mal-leġislazzjoni tal-Partijiet Kontraenti, bl-eċċezzjoni ta', jekk imwettqa skont kuntratt ta' trasport, oġġetti domestiċi, pallits, kontejners u mezzi ta' trasport bit-triq, bil-ferrovija, bl-ajru, bil-baħar jew fl-ilmijiet navigabbli interni;"
                           
                        
            
                  2.
               
               
                  It-test tal-punt (j) tal-pargrafu 1 tal-Artikolu 2 għandu jinbidel b'dan li ġej:
                  
                              "(j)
                           
                           
                              l-oġġetti li ġejjin li jiddaħħlu jew jinħarġu mit-territorju doganali ta' Parti Kontraenti direttament għal jew minn pjattaformi tat-tħaffir jew tal-produzzjoni jew turbini tar-riħ operati minn persuna stabbilita fit-territorju doganali tal-Partijiet Kontraenti:
                              
                                          (i)
                                       
                                       
                                          oġġetti li ġew inkorporati f'tali pjattaformi jew turbini tar-riħ, għall-finijiet tal- kostruzzjoni, it-tiswija, il-manutenzjoni jew il-konverżjoni tagħhom.
                                       
                                    
                                          (ii)
                                       
                                       
                                          oġġetti li ntużaw biex jitwaħħlu jew jgħammru l-pjattaformi jew it-turbini tar-riħ imsemmija;
                                       
                                    
                                          (iii)
                                       
                                       
                                          dispożizzjonijiet oħra użati jew ikkunsmati fuq il-pjattaformi jew turbini tar-riħ imsemmija; u
                                       
                                    
                                          (iv)
                                       
                                       
                                          prodotti ta' skart mhux perikoluż mill-pjattaformi jew it-turbin tar-riħ imsemmija;"
                                       
                                    
                        
            
                  3.
               
               
                  Il-punti li ġejjin għandhom jinżiedu wara l-punt (1) fil-paragrafu 1 tal-Artikolu 2:
                  
                              "(m)
                           
                           
                              oġġetti miġjuba minn Heligoland, ir-Repubblika ta' San Marino u l-Istat tal-Belt tal-Vatikan għal waħda mill-Partijiet Kontraenti jew mibgħuta minn waħda mill-Partijiet Kontraenti għal dawn it-territorji;
                           
                        
                              (n)
                           
                           
                              oġġetti trasportati abbord bastimenti ta' servizzi bil-baħar regolari, debitament ċertifikati b'segwitu għall-istess proċeduri stabbiliti fl-Artikolu 313b tar- Regolament (KEE) Nru 2454/93."
                           
                        
            
                  4.
               
               
                  It-test tal-paragrafu 3 tal-Artikolu 2 għandu jinbidel b'dan li ġej:
                  "3.   Dikjarazzjoni sommarja ta' ħruġ mhux ser tkun meħtieġa fil-każijiet li ġejjin:
                  
                              (a)
                           
                           
                              għall-oġġetti li jiġu pprovduti għall-inkorporazzjoni bħala partijiet minn jew aċċessorji f'bastimenti u inġenji tal-ajru, karburanti, lubrikanti jew gass meħtieġa għall-operazzjoni ta' bastimenti jew, inġenji tal-ajru, oġġetti tal-ikel, u oġġetti oħra għall-konsum jew bejgħ abbord;
                           
                        
                              (b)
                           
                           
                              għal oġġetti li jitqiegħdu taħt proċedura ta' transitu, meta d-data meħtieġa għad-dikjarazzjoni sommarja ta' ħruġ tingħata fid-dikjarazzjoni ta' transitu elettronika u sakemm l-uffiċċju ta' destinazzjoni huwa wkoll l-uffiċċju doganali tal-ħruġ;
                           
                        
                              (c)
                           
                           
                              għal oġġetti li jiġu mgħobbija f'port jew f'ajruport fit-territorju doganali rispett tal-Partijiet Kontraenti għal skariku f'port jew ajruport ieħor f'dak it-territorju meta matul waqfa intermedja f'port jew ajruport barra dak it-territorju doganali, dawk l-oġġetti għandhom jibqgħu abbord il-bastiment jew l-inġenju tal-ajru li jġorrhom;
                           
                        
                              (d)
                           
                           
                              għal oġġetti li f'port jew f'ajruport ma jitħattewx mill-mezzi ta' trasport li jkunu ġarruhom fit-territorju doganali rispettiv tal-Partijiet Kontraenti u li ser iġorruhom 'il barra minn dak it-territorju;
                           
                        
                              (e)
                           
                           
                              għal oġġetti li ġew mgħobbija f'port jew f'ajruport preċedenti fit-territorju doganali rispettiv tal-Partijiet Kontraenti u jibqgħu fuq il-mezzi ta' trasport li ser iġorruhom 'il barra minn dak it-territorju;
                           
                        
                              (f)
                           
                           
                              fejn oġġetti f'ħażna temporanja jew f'żona libera ta' kontroll ta' tip I jiġu trasbordati mill-mezzi ta' trasport li jkunu ġabuhom f'dik il-faċilità ta' ħżin temporanju jew ż-żona libera taħt is-superviżjoni tal-istess uffiċċju doganali għal fuq il-bastiment, l-ajruplan jew il-ferrovija li ser iġorruhom mill-faċilita ta' ħżin temporanju jew ż-żona libera ’l barra mit-territorji doganali rispettiv tal-Partijiet Kontraenti, sakemm:
                              
                                          (i)
                                       
                                       
                                          it-trasbord jitwettaq fi żmien ta' 14-il jum kalendarju minn meta l-oġġetti ġew ippreżentati għal ħżin temporanju jew żona libera ta' kontroll ta' tip I; f'ċirkostanzi eċċezzjonali, l-awtoritajiet doganali jistgħu jestendu dan il-perijodu ta' żmien sabiex jittrattaw dawk iċ-ċirkostanzi;
                                       
                                    
                                          (ii)
                                       
                                       
                                          informazzjoni dwar l-oġġetti hi disponibbli għall-awtoritajiet doganali; u
                                       
                                    
                                          (iii)
                                       
                                       
                                          id-destinazzjoni tal-oġġetti jew id-destinatarji ma jinbidlux, sa fejn jaf it-trasportatur.”
                                       
                                    
                        
            Artikolu 2
      Din id-Deċiżjoni għandha tidħol fis-seħħ fl-1 ta' Novembru 2012, dment li n-notifiki kollha skont l-Artikolu 103(1) tal-Ftehim ŻEE jkunu saru lill-Kumitat Konġunt taż-ŻEE (*).
      Artikolu 3
      Din id-Deċiżjoni għandha tiġi ppubblikata fit-Taqsoma ŻEE ta', u fis-Suppliment ŻEE għal, Il-Ġurnal Uffiċjali tal-Unjoni Ewropea.
      
      
         Magħmul fi Brussell, is-26 ta’ Ottubru 2012.
         
            
               Għall-Kumitat Konġunt taż-ŻEE
            
            
               Il-President
            
            Atle LEIKVOLL
         
      
      
         (1)  ĠU L 98, 17.4.2009, p. 3.
      
         (2)  ĠU L 51, 2.3.2010, p. 2.
      
         (3)  ĠU L 125, 21.5.2010, p. 10.
      
         (*)  Ma huma indikati ebda rekwiżiti kostituzzjonali.
      
         Dikjarazzjoni konġunta mill-Partijiet Kontraenti għad-Deċiżjoni tal-Kumitat Konġunt taż-ŻEE Nru 204/2012 tas-26 ta' Ottubru 2012 li temenda l-Protokoll 10, rigward il-paragrafu 2 tal-Artikolu 1 tal-Anness I għall-Protokoll 10
         Fir-rigward tad-data meħtieġa għad-dikjarazzjoni sommarja ta' dħul jew ħruġ, il-Partijiet Kontraenti jikkonfermaw li:
         
                     —
                  
                  
                     id-dispożizzjonijiet rigward in-numri EORI,
                  
               
                     —
                  
                  
                     id-dispożizzjonijiet rigward ir-rekwiżiti għal talbiet għal bidl fid-destinazzjoni fil-punt 2.6 — Tabella 6 tal-Anness 30a,
                  
               introdotti bir-Regolament tal-Kummissjoni (KE) Nru 312/2009 tas-16 ta' April 2009 ma japplikawx għad-dikjarazzjonijiet ippreżentati fi Stat tal-EFTA.